<strong>Κατά 50% θα περικοπεί η κρατική χρηματοδότηση των κομμάτων, ενώ παράλληλα θα θεσπιστεί κώδικας δεοντολογίας για υπουργούς και βουλευτές,</strong> σύμφωνα με όσα περιλαμβάνονται σε νομοσχέδιο που προωθείται στη Βουλή και του οποίου οι πρόνοιες αποφασίστηκαν στη συνάντηση του πρωθυπουργού Αντώνη Σαμαρά με τον αντιπρόεδρο της κυβέρνησης Ευάγγελο Βενιζέλο, την περασμένη Τετάρτη. Τα όσα προβλέπει το νομοσχέδιο εντάσσονται σε ένα ευρύτερο πλαίσιο αλλαγών για την ενίσχυση της διαφάνειας στον δημόσιο βίο.
Σύμφωνα με πληροφορίες που επικαλείται η «Καθημερινή της Κυριακής», <strong>η ετήσια κρατική χρηματοδότηση των κομμάτων έφτανε προ κρίσης τα 55 εκατ. ευρώ. Το 2013 έφθασε τα 20 εκατ. ευρώ και με την προωθούμενη ρύθμιση θα μειωθεί στα περίπου 10 εκατ. ευρώ. </strong>Εκτός από τον κώδικα δεοντολογίας για υπουργούς και βουλευτές, στο νομοσχέδιο θα προβλέπεται και η ενίσχυση των αρμοδιοτήτων του Εθνικού Συντονιστή κατά της διαφθοράς, θέση που κατέχει ο πρώην εισαγγελέας του Αρείου Πάγου Ιωάννης Τέντες.
Προβλέπεται, επίσης, ότι ο έλεγχος των οικονομικών των κομμάτων δεν θα διεξάγεται από τη Βουλή, αλλά από ένα διευρυμένο σώμα στο οποίο θα πλειοψηφούν δικαστικοί. Τέλος, τα κόμματα θα πρέπει να τηρούν βιβλία γ' κατηγορίας και οι οικονομικές ενισχύσεις ιδιωτών θα πρέπει να είναι ονομαστικές και να μην υπερβαίνουν τις 50.000 ευρώ. Οι σχετικές ανακοινώσεις αναμένεται παρουσιαστούν πριν τις Ευρωεκλογές, αλλά θα ψηφιστούν τον Ιούνιο.